Seun (5) erg beseer toe vragmotor oor hom ryMichael Nortjé het baie seergekry toe ’n vragmotor op sy ouers se plaas oor hom gery het. Foto: Verskaf ŉ Vyfjarige seuntjie van Mpumalanga is in ŉ ernstige toestand in die waakeenheid van ŉ Oos-Randse hospitaal nadat ŉ vragmotor oor hom gery het. Klein Michael Nortjé se been is gebreek en sy skedel op drie plekke gekraak in die ongeluk wat tussen 17:00 en 18:00 Donderdag op sy ouers se plaas by Kinross plaasgevind het. “Soos hyself verduidelik,” het sy ma, Monica van der Merwe, Vrydag aan Maroela Media vertel, “het hy agterop die 8 ton-trok gespeel. Die mechanic wat ŉ werkwinkel op die plaas het, het hom nie gesien nie, en die trok aangeskakel en weggetrek. Toe val Michael van die trok af.” Van der Merwe sê Michael vertel die vragmotor het bo-oor hom gery. “Ek is nie 100% seker hoe dit gebeur het nie; toe ons op hom afkom, het hy daar by die pad gelê.” Sy sê Michael is nog deurentyd by sy bewussyn, maar kla hy het seer. “Sy een been is heeltemal gebreek en sy skedelbeen gekraak, maar gelukkig het hy geen bloeding op die brein nie.” Van der Merwe en haar man, Walter Nortjé, het eers met Michael na die hospitaal op die nabygeleë Evander gejaag. Omstreeks 22:00 is sy saam in die ambulans na die Sunshine-hospitaal in Benoni, terwyl Nortjé sy ouers op Springs gaan haal het om saam hospitaal toe te kom. Die egpaar het nog vier kinders: Johan (9), Alex (8), Sulanica (2) en klein Morné (5 maande). “Al wat ek vra,” het Van der Merwe Vrydagmiddag gesê, “is dat mense vir Michael moet bid. Enige ander bydrae wat hulle wil gee, is meer as welkom, maar ons vra veral dat hulle vir hom sal bid.” Sy vertel die motorwerktuigkundige wat na bewering oor Michael gery het, ene Theo, “is in ŉ toestand” oor wat gebeur het. “Hy bel en whatsapp time and again. Hy wil hê die polisie moet hom toesluit en het vir my man gesê, as hy hom te lyf wil gaan, sal hy hom nie kwalik neem nie.” Dis nie bekend hoe lank Michael in die hospitaal sal moet bly of wanneer hy vir die eerste keer geopereer sal word nie.